Bjarne Laustsen (S), 2007-03-20:
Ordføreren benyttede lejligheden til at sige, at jeg altid siger de samme ting herinde og ude i forsamlingshuset, og det vil jeg gerne opfordre Dansk Folkepartis ordfører til også at gøre i disse sager.
Vi har haft en række sager med fiskere, som på grund af atypiske forhold er kommet i klemme.
Der er flere af dem, hr. Bent Bøgsted kender også flere af dem, og jeg har bare sagt, at jeg synes, man skal prøve at se, om man kan finde en løsning for dem.
Der står nøjagtig det samme i det forslag til vedtagelse, som hr. Per Clausen læste op, nemlig at man skal kigge på grundlaget for tildelingen, for vi ønsker jo ikke, at nogle fiskere bliver udregulerede, fordi sygdom, værftophold, og hvad ved jeg, har gjort, at de kan betegnes som atypiske.
Da fødevareministeren var på rundtur i fiskerihavnene, sagde han netop, at der ikke er nogen, der bliver dårligere stillet.
Det er det, fiskerne har lyttet til, og jeg ved tilfældigvis, at han også har sagt det til hr. Bent Bøgsted tidligere.
Der er ingen tvivl om, at når det drejer sig om de ressourcer, der er ude i havet, synes vi, det er samfundets, og at vi også synes, når der er færre ressourcer, knappe ressourcer af noget, som vi gerne vil have noget mere af, at vi gerne vil have bestandene bygget op.
Men vi synes også, at den aktivitet, der foregår, som er en del af den danske samfundskultur – det betyder utrolig meget for vores små samfund udeomkring – og som det danske samfund er bygget op om, altså, at der altid har været et fiskeri, er noget, der er værd at værne om.
Så derfor er Socialdemokratiet at finde på det hold, hvor det handler om, at vi har et bæredygtigt fiskeri, at det er skånsomt, at det er miljøvenligt, og at man fisker med nogle redskaber, der ikke forværrer det, som vi skal leve af og fiskerne skal leve af i fremtiden.
Der er det, at vi synes, at regeringen og Dansk Folkeparti er gået den anden vej rundt, og det kan vi også høre, når man taler om det.
Det handler hele tiden om økonomi, at der er nogle, der har fået det bedre – det driver hele værket.
At tingene er blevet kapitaliseret, tager man ikke så tungt.
Det, det også drejer sig om, er, at vi som forbrugere gerne skulle have nogle flere friskfangede fisk, dagfangede fisk, og det kan være med til at optimere prisen.
Det betyder, at man ikke behøver fange en hel masse af det andet, hvor prisen er lav, men at man kan fange fisken på en sådan måde, at man kan få den bedste pris på varen.
Vi ved, at der er et købedygtigt publikum til en god spisefisk.
Derfor handler det også om, når vi kigger på de ting, der foregår i havnene, f.eks. jollefiskeriet, at de jo fylder ret meget, og uden det segment i havnebyerne ville turisterne ikke bryde sig om at komme på havnene i samme udstrækning, som de gør i dag.
Jeg tror også, at alle, der har noget med fiskeri at gøre, starter nede i jollehavnen, og rigtig mange slutter også dernede, og at de, der finder interesse for fiskeriet – nogle er ligesom næsten født ind i det – starter med en lille båd og så arbejder sig op.
Det, der så sker i dag, er, at der også er nogle, der har været på havet, måske langt ude, og har solgt deres båd, men som alligevel synes – også når de hører den snak, vi har her i Folketinget om, at man skal blive ved lidt længere, man behøver ikke ligefrem at gå på pension som 60-årig – at de måske godt vil gå ned i et mindre fartøj og så fiske i MAF-segmentet.
Så har man noget at tage sig til, og man kan være en del af det miljø, som man har levet i, men bestemt på et helt andet niveau.
Jeg synes, at der i dansk fiskeri skal være plads til det, ligesom der skal være det alle mulige andre steder.
Den underskov, der er af små butikker og forskelligartethed osv., er da noget, vi skal præge i vores samfund, og derfor handler det jo om, når vi handler politisk, at vi så også gør det således, at der er plads til dem, der udøver deres hverv på den måde, som jeg talte om før.
Vi havde som sagt det her samråd i sidste uge, hvor fiskerne kom og lagde sagerne på bordet, og vi har jo også kunnet se – alle, der læser Fiskeritidende, vil jo kunne se det – at den rosenrøde historie, som regeringen og Dansk Folkeparti fortæller, jo ikke holder, når alt kommer til alt.
Der er folk, der ikke har fået det, de mener de skulle have, og jeg synes i nogle tilfælde med rette.
Jeg har også lyttet til, at ministeren i dag kommer og siger, at han også har lyttet og vil være med til at ændre det.
Nu er det ikke noget, jeg har diskuteret med halvdelen af Folketinget, så vi må jo se, hvad der kommer ud af det, men hvis der kommer nogle forbedringer der, hvor man tager hensyn til de mindre her i fiskerisegmentet, ja, så skal det ikke møde modstand fra vores side.
Det vil være yderst klogt at gøre det, for det er der behov for.
Vi kan også sige, at der måske endda er behov for at lukke nogle af de huller, som regeringen har ladet stå åbne, for vi ved jo, at de, der har fået tildelt 95 pct. af fisken, gerne må have lov at eje nogle af de 5 pct., som der ikke er FKA på, altså mindre, aktive fartøjer.
Det er dog noget underligt noget.
Men omvendt må man ikke gå den anden vej.
Hvis man ikke gider have de små både i dansk fiskeri, vil det jo være ærligt, hvis man – i stedet for at udregulere dem af fiskeriet – siger: Vi vil slet ikke have jer, hvad skal I have for at forsvinde, for vi bryder os ikke om at have jer?
Det ville være ærlig snak, hvis man gjorde det i stedet for at sige noget andet.
Det handler selvfølgelig om, hvordan tingene bliver opfattet, men det er utrolig vigtigt, at vi kigger på det.
Jeg synes, at også de sidste 5 pct. skal have nogle muligheder, og der er bestemt nogle ting, der skal kigges på.
Jeg håber selvfølgelig meget, at det, man laver her, også mindsker udsmidet, for noget af det sværeste at forklare en dansk husmor er, at der er for få fisk i havet, når der samtidig ryger tonsvis af fisk ud.
Jeg tror ikke, at man kan kapitalisere dansk fiskeri, men det betyder, at den dag, kvoten er brugt op, fisker man ikke de arter, man kan få den største pris for, mens resten ryger ud over kanten.
Det er jeg usikker på.
Tak for de venlige ord fra Dansk Folkepartis ordfører.
Hvis man havde været til stede på samrådet, som tilfældigvis var åbent – derfor kan man godt sige, hvad der foregik på det – havde man hørt, at en række fiskere syntes, at de ikke havde fået det, de havde krav på.
I den forbindelse kom det også frem, at jeg ønsker, at man lytter meget til de fiskere, der ved, hvor skoen trykker, og som repræsenterer MAF-segmentet og de øvrige fartøjer, når de begynder at snakke om at ændre forholdene.
Senest ved deres generalforsamling i Taulov her i weekenden forstod jeg på dem, at de ikke ønsker en FKA, men ønsker nogle vilkår, der ligner dem, som andre har fået.